Stine Brix (EL), 2013-12-03:
Ligesom de foregående fra rød blok, der har været oppe på talerstolen, stemte vi fra Enhedslistens side jo også imod strukturreformen, dengang den var til behandling, og fru Anne Baastrup har fuldstændig ret i, at da var jeg ikke til stede.
Det var Line Barfod, og hun lå i mange spørgsmål i hvert fald fint i forlængelse af det, som fru Anne Baastrup lige har sagt.
Et af de kritikpunkter, som vi også fremhævede dengang, var bekymringen for, at det kunne føre til et tab af viden på det her område og også et tab af de specialiserede tilbud, altså at de ville lukke.
Men vi var sådan set også bekymret for, at man i højere grad ville lade det her område styre af markedsmekanismer, og det kan vi jo også se er et af problemerne, som vi står med nu, hvor det er efterspørgslen, der i så høj grad driver, hvad det er for nogle tilbud, der får lov at bestå.
Der er mange, der har været inde på nogle af de eksempler på svigt, som vi ser.
Et af de områder, jeg selv støder meget på, er området med erhvervet hjerneskade.
Det er nok også i krydsfeltet af arbejdet med både sundhedsområdet og handicapområdet, hvor vi jo har set nogle helt grelle eksempler på kommuner, som tilbyder en genoptræning, som bare består i almindelig fysisk træning uden forståelse for det kæmpe potentiale, man har efter en hjerneskade, og for, hvor meget man faktisk kan komme tilbage, hvis man får den rette specialiserede indsats.
Vi har også set eksempler på, det var Dansk Folkepartis ordfører også inde på, at unge med f.eks. udviklingshæmning bliver flyttet fra botilbud, som er særligt specialiserede til at kunne tage sig af de unge, for så at skulle bo på et plejehjem, fordi det er et billigere sted at bo.
Og ingen af de måder at håndtere borgere med handicap på er på nogen måde acceptabel.
Når det gælder specialundervisning, kan vi også se, at der bliver færre pladser og færre tilbud.
Ministeren nævnte bl.a., at det skyldes, at der er flere børn, som bliver inkluderet i folkeskolen.
Det synes vi fra Enhedslistens side er en rigtig god ambition, og nogle steder foregår det også på en rigtig fin måde.
Desværre er der også nogle steder, hvor det ikke foregår så godt.
Vi synes, det er smaddervigtigt, at vi er opmærksomme på, at den inklusion af børn med handicap eller specielle behov foregår på en måde, hvor børnene får lov til at kunne følge med og stadig får den støtte, som de har behov for.
Det er super vigtigt, at det ikke bliver en spareøvelse.
Derfor syntes jeg personligt, det var meget bekymrende, da der for nylig blev offentliggjort resultatet af en undersøgelse, som viste, at næsten halvdelen af alle kommunalpolitikerne selv mente, at der var tale om en spareøvelse, når det gjaldt inklusion.
Det er jo ikke tanken, det er jo ikke meningen.
Det er tværtimod en positiv dagsorden om, at børn med et handicap skal kunne være en del af vores folkeskole.
Selv om vi fra Enhedslistens side var kritisk over for strukturreformen nogle år tilbage, gik vi med ind i det her arbejde med at følge op på reformen og forsøge at medvirke til at løse nogle af de problemer, som er blevet skabt.
Og det har vi så for ganske nylig lavet en aftale om sammen med alle de andre partier herinde.
Den aftale er vi glade for.
Vi har ikke nogen forventning om, at alle problemer bliver løst på det her område, og derfor synes jeg bestemt, at den debat, som Dansk Folkeparti har taget initiativ til i dag, stadig er aktuel.
Jeg synes også, det er positivt, at vi i dag kan stå sammen om et fælles forslag til vedtagelse, som ligger i fin forlængelse af den aftale, vi har lavet.
Som noget nyt står der jo også her, at Ankestyrelsen skal undersøge, hvordan visiteringen til de specialiserede tilbud foregår, og det synes vi er fint.
Hvis man skal kigge lidt ud i fremtiden, synes vi, det kunne være interessant at kigge endnu mere på, hvordan finansieringen er skruet sammen på det her område.
Der bliver taget et fornuftigt første skridt med den aftale, vi har lavet, hvor der afviges lidt fra det her med, at det skal være takstfinansiering, men man kunne måske godt gå videre ad den vej og overveje, om man i højere grad skulle finansiere særligt specialiserede tilbud i fællesskab frem for at lade det være op til de kommuner, som har en borger, som har brug for det.
Så med den replik om, hvordan man kunne kigge på det videre, vil jeg sige, at vi vil følge med i, hvordan den her aftale, vi nu har indgået, bliver til virkelighed, og om den kommer til at løse nogle af de problemer, vi håber den kan løse.